Леанід Рахленка

**Леанід Рыгоравіч Рахленка** ( , мяст. Церахоўка, цяпер Добрускі раён, Гомельская вобласьць, Беларусь — 1986, Менск, цяпер Беларусь) — беларускі актор і рэжысэр.

Народны артыст Беларусі (1946) і СССР (1966), ляўрэат дзяржаўнай прэміі Беларусі (1970). У 1929—1981 гадах працаваў у Беларускім тэатры імя Янкі Купалы, дзе ў 1937—1941 гадах быў мастацкім кіраўніком. Выступаў у пастаноўках «Хто сьмяецца апошнім» Кандрата Крапівы ў ролі Гарлахвацкага, «Салавей» Зьмітрака Бядулі ў ролі Сымона і «На дне» Максіма Горкага ў ролі Бубнава. Здымаўся ў фільмах «Міколка-паравоз», «Палеская легенда», «Гадзіньнік спыніўся апоўначы» і «Веснавыя навальніцы».

## Жыцьцяпіс
У 1925—1927 гадах навучаўся ў Ленінградзкім інстытуце сцэнічнага мастацтва (Расейская СФСР) на курсе Леаніда Віўена і Сяргея Радлава. З 1926 году ў Ленінградзкім рабочым тэатры пралеткульту. У 1929—1981 гадах у Беларускім тэатры імя Янкі Купалы, дзе ў 1937—1941 гадах займаў пасаду мастацкага кіраўніка. Адначасна ў 1956—1958 і 1967—1969 гадах быў мастацкім кіраўніком студыяў пры тэатры. Выкананыя ім ролі былі адметныя выразнасьцю душэўных уласьцівасьцяў, сьветапогляднай абагульненасьцю і падрабязнасьцю распрацоўкі. Ён выканаў наступныя ролі ў адпаведных пастаноўках:
* Старац — «Раскіданае гняздо» Янкі Купалы;
* Сымон — «Салавей» Зьмітрака Бядулі;
* Гарлахвацкі — «Хто сьмяецца апошнім» Кандрата Крапівы;
* Добрых — «Амністыя» Мікалая Матукоўскага;
* Круціцкі — «На ўсякага мудраца хапае прастаты» Аляксандра Астроўскага;
* Прыбыткоў — «Апошняя ахвяра» А.Астроўскага;
* Дудукін — «Безь віны вінаватыя» Астроўскага;
* Бубнаў — «На дне» Максіма Горкага;
* Бераст — «Платон Крэчат» Аляксандра Карнейчука;
* Сьцяпан Сыравараў — «У мяцеліцу» Леаніда Лявонава;
* Ён — «Чацьверты» Канстанціна Сіманава.

Яго пастаноўкі вызначаліся дакладнасьцю вобразнай будовы, тонкай распрацоўкай характараў і акторскай спалучанасьцю. На памостках Купалаўскага тэатру ён паставіў:
* 1934 — «Канец дружбы» са Львом Літвінавым;
* 1936 — «Ваўкі і авечкі» А.Астроўскага;
* 1937 — «Скупы» Мальера;
* 1937 — «Салавей» з Л.Літвінавым;
* 1938 — «Безь віны вінаватыя» Астроўскага;
* 1938 — «Партызаны» са Канстанцінам Саньнікавым;
* 1939 — «Хто сьмяецца апошнім» з Восіпам Раеўскім;
* 1941 — «У стэпах Украіны» А.Карнейчука;
* 1943 — «Рускія людзі» К.Сіманава;
* 1953 — «Каварства і каханьне» Фрыдрыха Шылера;
* 1954 — «Вогненны мост» Барыса Рамашова;
* 1956 — «Пані міністэрша» Браніслава Нушыча;
* 1962 — «Паўночная мадонна» братоў Тур (Леаніда Тубельскага і Пятра Рыжэя).

### Фільмаграфія
* 1941 — «Жыві, родная Беларусь» (музычны фільм): паэт
* 1941 — «Марскі ястраб»: контар-адмірал
* 1954 — «Хто сьмяецца апошнім»: кіраўнік інстытуту Гарлахвацкі
* 1956 — «Міколка-паравоз»: нямецкі палкоўнік
* 1957 — «Палеская легенда»: пан Іван
* 1957 — «Далёкае і блізкае»: Чугай
* 1957 — «Сьцяпан Кальчугін»: Бахмуцкі
* 1958 — «Гадзіньнік спыніўся апоўначы»: Курт фон Готбэрг
* 1960 — «Вясновыя навальніцы»: прафэсар
* 1978 — «Расклад на пасьлязаўтра»: прафэсар Калмыкаў
* 1980 — «Атлянты і карыятыды»: Багдан Вітальевіч

## Сям’я
* жонка Лідыя Ржэцкая (1899—1977) — акторка, народная артыстка СССР (1955)
* брат Аляксандар Рахленка (1918—1959) — актор
* унук Аляксандар Юр’евіч Рахленка (нар. 1961) — кінаактор

## Крыніцы

Катэгорыя:Нарадзіліся ў Добрускім раёне
Катэгорыя:Выпускнікі санкт-пецярбурскіх ВНУ
Катэгорыя:Беларускія акторы
Катэгорыя:Акторы XX стагодзьдзя
Катэгорыя:Беларускія тэатральныя рэжысэры
Катэгорыя:Народныя артысты Беларускай ССР
Катэгорыя:Ляўрэаты Дзяржаўнай прэміі БССР
Катэгорыя:Народныя артысты СССР
Катэгорыя:Нацыянальны акадэмічны тэатар імя Янкі Купалы
Катэгорыя:Сябры КПСС
Катэгорыя:Памерлі ў Менску
Катэгорыя:Пахаваныя на Ўсходніх могілках Менску